รัฐเผยตั้งกองทุนการออมฯ3เดือนยอดสมาชิก3.7แสน
โฆษกรัฐบาลเผยตั้งกองทุนการออมแห่งชาติ 3 เดือน มียอดสมาชิกแล้ว 3.7 แสนราย เงินสะสม 400 ล้านบาท
29 พ.ย. 2558

โฆษกรัฐบาลเผยตั้งกองทุนการออมแห่งชาติ 3 เดือน มียอดสมาชิกแล้ว 3.7 แสนราย เงินสะสม 400 ล้านบาท 
พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวถึงความคืบหน้าการดำเนินงานกองทุนการออมแห่งชาติ (กอช.) ที่ได้เริ่มรับสมัครสมาชิกตั้งแต่ 20 ส.ค.ที่ผ่านมาว่า ได้รับการตอบรับเป็นอย่างดี เพียง 3 เดือน มีประชาชนสมัครเข้าเป็นสมาชิกกองทุนฯ แล้ว 373,613 ราย รวมยอดเงินสะสมจากสมาชิก 400,595,921 บาท
ในขณะนี้มีประชาชนสมัครเข้าเป็นสมาชิกกองทุนฯ ผ่านธนาคารเพื่อการเกษตรและสหกรณ์การเกษตร(ธกส.) มากที่สุด 210,725 ราย ยอดเงินสะสม 221,432,462 บาท ธนาคารออมสิน 139,479 ราย ยอดเงินสะสม 125,635,627 บาท ธนาคารกรุงไทย 23,343 ราย ยอดเงินสะสม 53,483,932 บาท และสมัครผ่านกองทุน 66 ราย ยอดเงินสะสม 43,900 บาท  
พล.ต.สรรเสริญกล่าวว่า กองทุนการออมแห่งชาติ เป็นสิ่งเน้นย้ำถึงจุดยืนของรัฐบาลที่ต้องการลดความเหลื่อมล้ำของสังคมและการสร้างโอกาสการเข้าถึงบริการของรัฐ มีเป้าหมายดูแลพี่น้องคนไทยที่ไม่ได้อยู่ในระบบบำเหน็จบำนาญที่มีจำนวนกว่า 30 ล้านคน ให้มีวินัยในการออมเงินไว้ใช้ในวัยเกษียณให้ดูแลตัวเองได้ ลดภาระของประเทศที่จะเข้าสู่สังคมสูงวัยในอนาคต โดยประชาชนที่สมัครเป็นสมาชิกกองทุนสามารถออมได้ครั้งละ 50-13,200 บาทตามกำลังของแต่ละคน และไม่จำเป็นต้องออมเท่ากันในทุกเดือน ซึ่งรัฐบาลจะสมทบให้อีกปีละไม่เกิน 600 บาทสำหรับผู้ที่มีอายุ 15-30 ปี ไม่เกิน 960 บาทสำหรับอายุ 30-50 ปี และไม่เกิน 1,200 บาทสำหรับอายุ 50-60 ปี เมื่ออายุครบ 60 ปี รัฐบาลจะจ่ายเงินบำนาญเป็นรายเดือนเดือนละเท่าๆ กันไปจนกระทั่งเสียชีวิต ยิ่งเริ่มต้นออมเร็วยิ่งได้รับบำนาญมาก
"ขอเชิญชวนพี่น้องประชาชนอายุระหว่าง 15-60 ปี ที่ไม่ได้อยู่ในระบบบำเหน็จบำนาญมาร่วมสร้างหลักประกันทางการเงินเพื่อการมีคุณภาพชีวิตที่ดีในวัยเกษียน โดยสมัครเข้าเป็นสมาชิกกองทุนฯ ได้ที่ธนาคารกรุงไทย ธนาคารออมสิน ธนาคารเพื่อการเกษตรและสหกรณ์การเกษตร (ธกส.) และสำนักงานกองทุนการออมแห่งชาติ"พล.ต.สรรเสริญกล่าว